A BIZOTTSÁG HATÁROZATA
(2005. november 29.)
a 72/166/EGK tanácsi irányelvnek a gépjármű-felelősségbiztosítás ellenőrzésére vonatkozó alkalmazásáról
(az értesítés a C(2005) 4580. számú dokumentummal történt)
(EGT vonatkozású szöveg)
(2005/849/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tagállamok gépjármű-felelősségbiztosításra és a biztosítási kötelezettség ellenőrzésére vonatkozó jogszabályainak közelítéséről szóló, 1972. április 24-i 72/166/EGK tanácsi irányelvre (1) és különösen annak 7. cikke (3) bekezdésére,
mivel:
(1)
2002. május 30-án az Európai Gazdasági Térség tagállamainak és más társult államoknak a nemzeti irodái többoldalú megállapodást kötöttek (a továbbiakban: megállapodás). A megállapodást csatolták a 72/166/EGK tanácsi irányelvnek a gépjármű-felelősségbiztosítás ellenőrzésére vonatkozó alkalmazásáról szóló, 2003. július 28-i 2003/564/EK bizottsági határozathoz (2), amelyben a Bizottság rögzítette azt az időpontot, amelytől kezdve minden tagállam tartózkodik a gépjármű-felelősségbiztosítás ellenőrzésétől a rendszerint a megállapodást aláíró államok területén üzemben tartott és a megállapodás hatálya alá tartozó járművek esetében. A megállapodás hatályát később az 1. függelék elfogadásával további országokra is kiterjesztették.
(2)
2005. május 26-án a tagállamok nemzeti irodái, valamint Andorra, Horvátország, Izland, Norvégia és Svájc nemzeti irodái aláírták a Megállapodáshoz csatolt 2. függeléket, amellyel a megállapodást kiterjesztették Andorra nemzeti irodájára. A függelék tartalmazza a rendszerint Andorra területén üzemben tartott és a megállapodás hatálya alá tartozó járművek tekintetében a biztosítási ellenőrzéseket eltörlő gyakorlati rendelkezéseket.
(3)
Így valamennyi feltétel teljesül a gépjármű-felelősségbiztosítás ellenőrzésének a tagállamok, illetve Andorra között a 72/166/EGK irányelvvel összhangban történő eltörléséhez,
ELFOGADTA EZT A HATÁROZATOT:
1. cikk
2006. január 1-jétől a tagállamok tartózkodnak a gépjármű-felelősségbiztosítás ellenőrzésétől a rendszerint Andorra területén üzemben tartott és az Európai Gazdasági Térség tagállamai és más társult államok nemzeti irodái közötti többoldalú megállapodás 2005. május 26-i 2. függelékének hatálya alá tartozó járművek esetében.
2. cikk
A tagállamok haladéktalanul értesítik a Bizottságot az ennek a határozatnak az alkalmazása érdekében tett intézkedésekről.
3. cikk
Ennek a határozatnak a tagállamok a címzettjei.
Kelt Brüsszelben, 2005. november 29-én.